b'\n_START_ARTICLE_\nKapasiteettiyksikk\xc3\xb6\n_START_SECTION_\nHistoria\n_START_PARAGRAPH_\nKapasiteettiyksikk\xc3\xb6 nauhoitti ensimm\xc3\xa4isen demonsa Fintelligens-yhtyeen studiossa syksyll\xc3\xa4 1999. Demon ansiosta Kapasiteettiyksikk\xc3\xb6 sai levytyssopimuksen Warner Music Finlandille ja vuonna 2000 julkaistu ensimm\xc3\xa4inen single "Etenee" nousi Suomen virallisen singlelistan Top 10:een. Toinen single "4elementtii", joka tehtiin yhdess\xc3\xa4 Avaimen (sittemmin Asa) kanssa, sai paljon radiosoittoa ja pysyi sekin singlelistoilla. Ensimm\xc3\xa4inen albumi, P\xc3\xa4iv\xc3\xa4sttoiseen, julkaistiin 27. helmikuuta 2001. Albumin kolmas hitiksi noussut kappale oli "A-ay!", jossa oli mukana my\xc3\xb6s norjalainen rap-artisti Diaz._NEWLINE_Syksyll\xc3\xa4 2002 julkaistiin toinen albumi, Klassikko, joka toi Kapasiteettiyksik\xc3\xb6lle lopullisen l\xc3\xa4pimurron, erityisesti yhtyeen j\xc3\xa4senten kotikaupungista kertovan "T\xc3\xa4\xc3\xa4 on mun Stadi" -kappaleen kautta. Kappaleen kertos\xc3\xa4keen lauloi tunnettu rocklaulaja Hector, ja siksi sit\xc3\xa4 soitettiin my\xc3\xb6s "tavallisilla" pop/rock-musiikkiin keskittyvill\xc3\xa4 radioasemilla. My\xc3\xb6s albumin kaksi muuta single\xc3\xa4, "Toisinaan" ja "N\xc3\xa4ytt\xc3\xa4\xc3\xa4 hyv\xc3\xa4lt\xc3\xa4", jossa mukana olivat ruotsalaisartistit Eye\'n\'I ja Profilen, menestyiv\xc3\xa4t hyvin. MTV3-televisiokanavan Levyraati-ohjelma n\xc3\xa4ytti koko kansalle "T\xc3\xa4\xc3\xa4 on mun Stadi" -musiikkivideon, ja se oli yksi iso tekij\xc3\xa4 suosion nousussa. Kapasiteettiyksik\xc3\xb6n keikkailutahti kiristyi, ja yhtye teki suomalaiselle rap-musiikille ainutlaatuisen keikan Tokiossa, Japanissa marraskuussa 2002. MoonTV:n Word! -ohjelma n\xc3\xa4ytti Kapasiteettiyksik\xc3\xb6n Japanin matkasta kaksiosaisen koosteen nimelt\xc3\xa4 The Ultimate Japan Tour 2002._NEWLINE_Vuonna 2003 Kapasiteettiyksikk\xc3\xb6 perusti yst\xc3\xa4viens\xc3\xa4, Fintelligensin j\xc3\xa4senten kanssa R\xc3\xa4hin\xc3\xa4 Records Oy -levy-yhti\xc3\xb6n. Yhti\xc3\xb6n ensimm\xc3\xa4inen julkaisu oli Kapasiteettiyksik\xc3\xb6n kolmannen albumin ensimm\xc3\xa4inen single "Pakko saada sut", josta tuli yksi kaikkien aikojen menestyneimmist\xc3\xa4 suomalaisista rap-kappaleista. Single pysyi singlelistan kymmenen k\xc3\xa4rjess\xc3\xa4 kahdeksan viikkoa. Joulukuun alussa kolmas albumi Itsen\xc3\xa4isyysp\xc3\xa4iv\xc3\xa4 valmistui, ja "Pakko saada sut" -hitin ansiosta levymyynti oli hurja; levy myi kaksi kertaa enemm\xc3\xa4n kuin edelliset julkaisut. _NEWLINE_Syksyll\xc3\xa4 2004 julkaistiin nelj\xc3\xa4s levy, Usko parempaan, jolta julkaistiin samanniminen single. Lis\xc3\xa4ksi Uniikki julkaisi soololevyns\xc3\xa4 Aika ei venaa ket\xc3\xa4\xc3\xa4n loppuvuodesta 2005. Kapasiteettiyksikk\xc3\xb6 julkaisi kertomansa mukaan viimeisen albuminsa, Susijengin, 3. toukokuuta 2006. _NEWLINE_Yhtye julkaisi 23. huhtikuuta 2008 kokoelmalevyn I \xe2\x99\xa5 KY, jolla on vanhojen hittien lis\xc3\xa4ksi kaksi uutta kappaletta "Pid\xc3\xa4 kiinni" ja "En voi sille mit\xc3\xa4\xc3\xa4n". Kokoelmalla on my\xc3\xb6s mukana vuonna 2000 tehty demo "Eliksiiri"._NEWLINE_Vuonna 2008 Kapasiteettiyksikk\xc3\xb6 lopetti pitk\xc3\xa4n kymmenen vuotta kest\xc3\xa4neen uransa j\xc3\xa4\xc3\xa4hyv\xc3\xa4iskiertueella. Ainoat keikkansa t\xc3\xa4m\xc3\xa4n j\xc3\xa4lkeen yhtye teki Summer Upin 10-vuotisjuhlissa Lahden Mukkulan rannassa 7. hein\xc3\xa4kuuta 2012 ja R\xc3\xa4hin\xc3\xa4 Livess\xc3\xa4 5. joulukuuta 2012.\n_START_SECTION_\nKapasiteettiyksik\xc3\xb6n j\xc3\xa4lkeen\n_START_PARAGRAPH_\nYhtyeen j\xc3\xa4senist\xc3\xa4 Uniikki on ainoa, joka on aktiivisesti jatkanut uraansa musiikin parissa. H\xc3\xa4n on julkaissut yhtyeen lopettamisen j\xc3\xa4lkeen kaksi mixtapea sek\xc3\xa4 kolme studioalbumia ja nelj\xc3\xa4s on ty\xc3\xb6n alla. Tasis ja Andu ovat vierailleet l\xc3\xa4hinn\xc3\xa4 muiden R\xc3\xa4hin\xc3\xa4 Recordsin artistien julkaisuilla, joista Andu harvemmin, kun taas Tasista kuullaan noin joka toisella R\xc3\xa4hin\xc3\xa4n julkaisemalla albumilla. Lis\xc3\xa4ksi Tasis suunnittelee ja tekee ty\xc3\xb6kseen levyjen kansia. Andu sen sijaan on l\xc3\xa4htenyt oman ravintolayrityksen pariin._NEWLINE_Kapasiteettiyksikk\xc3\xb6 oli my\xc3\xb6s vierailemassa Cheekin 2015 julkaistulla Alpha Omega albumilla kappaleessa Leveell\xc3\xa4._NEWLINE_R\xc3\xa4hin\xc3\xa4 Recordsin 20-vuotisjuhlan kunniaksi Kapasiteettiyksikk\xc3\xb6 julkaisi uuden singlen "Bella zau" 16. toukokuuta 2018. Kappaleesta julkaistiin my\xc3\xb6hemmin samana vuonna yhdistelm\xc3\xa4musiikkivideo, jonka alkupuolella on Fintelligensin "Kivijalka"-kappale. Musiikkivideolla kuullaan "Bella zausta" lyhempi versio.'